Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Еколошко здружение на граѓани Фронт 21/42 - Скопје, преку Искра Стојковска, извршен директор на Здружението, поднесена против Решение на Државен инспекторат за градежништво и урбанизам, по предметот Барање за пристап до информации од јавен карактер, на 14.03.2025 година, го донесе следното

**Р Е Ш Е Н И Е**

1. Жалбата изјавена од Еколошко здружение на граѓани Фронт 21/42 - Скопје, преку Искра Стојковска, извршен директор на Здружението, поднесена против Решението на Државен инспекторат за градежништво и урбанизам, заведена во Агенцијата под бр.08-91 на 07.03.2025 година, по предметот Барање за пристап до информации од јавен карактер, **СЕ УВАЖУВА.**
2. **Решението на Имателот на информации бр.12-67/4 од 24.02.2025 година СЕ ПОНИШТУВА.**
3. **Предметот се враќа на повторно постапување пред првостепениот орган.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Еколошко здружение на граѓани Фронт 21/42 - Скопје, како што се наведува во Жалбата, на 29.01.2025 година поднело Барање за пристап до информации од јавен карактер до Државен инспекторат за градежништво и урбанизам, со кое ја побарало следната информација:

„...бараме од Државен инспекторат за градежништво и урбанизам да ни достави информација за спроведениот надзор над работата на градежните инспектори од Општина Охрид, заедно со копии од сите документи од овој надзор (записник, решение, итн.)“

Постапувајќи по ова Барање, Имателот на информации до Барателот со допис бр.12-67/5 од 24.02.2025 година му доставил Решение бр.12-67/4 од 24.02.2025 година со кое Барањето на Барателот го уважува. Во Решението наведува дека во прилог ја доставува бараната информација. Во прилог го достави дописот Предлог за преземање на работите од надлежност на овластениот градежен инспектор при Општина Охрид по конкретни предмети бр.09ип1 од 13.02.2025 година, насловен до Министерството за транспорт.

Незадоволен од горенаведеното Решение, Барателот на информации во законски предвидениот рок, на 07.03.2025 година поднесе Жалба до Агенцијата, заведена во Агенцијата под бр.08-91. Во Жалбата е наведено: „Во образложението од Решението со кое се уважува нашето барање, имателот на информации ...наведува дека ни доставува во прилог Предлог за преземање на работите од надлежност на овластениот градежен инспектор при Општина Охрид.....единствено добивме копија од Предлог за преземање на работите од надлежност на овластениот градежен инспектор при Општина Охрид по конкретни предмети..не ни беа доставени копии од документите од надзорот, а кои воедно се наведени и во самиот Предлог-Записник од 13.02.2025 година...“

Агенцијата со електронски допис бр. 08-91 од 07.03.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 13.03.2025 година до Агенцијата достави Произнесување по Жалба бр.12-67/7 од 13.03.2025 година, заведено во Агенцијата под бр.08-91. Во Произнесувањето е наведено: „Останатите акти кои се наведени во Предлогот за преземање на работите од надлежност на овластениот градежен инспектор при општина Охрид по конкретните предмети се акти кои произлегуваат од Општина Охрид и од таа причина не сме во можност да ги доставиме до барателот на информацијата и сега веќе подносител на предметната жалба. Предлагаме Барателот на информација да се обрати до Општина Охрид.“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот го поништи и предметот го врати на повторно постапување пред првостепениот орган,** поради следното:

По разгледувањето на Жалбата и сите списи во врска со предметот, Агенцијата утврди дека, постапувајќи по предметното Барање за пристап до информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што Имателот на информации носи позитивно Решение, во прилог на кое на Барателот му доставува допис „Предлог за преземање на работите од надлежност на овластениот градежен инспектор при Општина Охрид по конкретни предмети“, додека во Произнесувањето по Жалба му предлага на Барателот на информации да се обрати до Општина Охрид да ги добие бараните информации.

Во врска со горенаведеното, Агенцијата му укажува на Имателот на информации дека согласно член 3 став 1 алинеја 2 од Законот за слободен пристап до информации од јавен карактер е утврдено: „информација од јавен карактер е информација во која било форма што **ја создал или со која располага** имателот на информацијата согласно со неговите надлежности“.

Во конкретниот случај, Имателот на информации при повторно постапување е должен да го разгледа предметот и доколку ја создал или располага со бараната информација да постапи согласно одредбата од член 20 од Законот за слободен пристап до информации од јавен карактер. Во случај ако не располага и не ја создал бараната информација е должен да постапи согласно член 18 став 1 од Законот за слободен пристап до информации од јавен карактер, во кој е наведено дека: „ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето, е должен да го препрати барањето до имателот на информации кој според содржината на барањето е имател на информацијата и за тоа да го извести барателот“.

Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**